CELEX: 52020PC0439
Language: mt
Date: 2020-08-24
Title: Proposta għal DEĊIŻJONI TA’ IMPLIMENTAZZJONI TAL-KUNSILL li tagħti appoġġ temporanju skont ir-Regolament tal-Kunsill (UE) 2020/672 lir-Rumanija biex jittaffew ir-riskji ta’ qgħad f’emerġenza wara t-tifqigħa tal-COVID-19

IL-KUMMISSJONI EWROPEA
            Brussell, 24.8.2020
            COM(2020) 439 final
            2020/0211(NLE)
            Proposta għal
            DEĊIŻJONI TA’ IMPLIMENTAZZJONI TAL-KUNSILL
            li tagħti appoġġ temporanju skont ir-Regolament tal-Kunsill (UE) 2020/672 lir-Rumanija biex jittaffew ir-riskji ta’ qgħad f’emerġenza wara t-tifqigħa tal-COVID-19
            
               
         
         
            
               MEMORANDUM TA’ SPJEGAZZJONI
            
            
               1KUNTEST TAL-PROPOSTA
            
            
               •Raġunijiet u għanijiet tal-proposta
            
            
               Ir-Regolament tal-Kunsill 2020/672 (“ir-Regolament SURE”) jistabbilixxi l-qafas legali biex tingħata assistenza finanzjarja tal-Unjoni lill-Istati Membri li jkunu qed jesperjenzaw tfixkil ekonomiku gravi bħala kawża tat-tifqigħa tal-COVID-19., jew li jkunu mhedda serjament minn tali tfixkil ,  L-appoġġ skont SURE jservi għall-finanzjament, primarjament, ta’ skemi ta’ xogħol b’ħinijiet iqsar jew miżuri simili mmirati biex jipproteġu lill-impjegati u lil dawk li jaħdmu għal rashom u b’hekk jitnaqqsu l-inċidenza tal-qgħad u t-telf tal-introjtu, kif ukoll għall-finanzjament, bħala anċillari, ta’ xi miżuri relatati mas-saħħa, b’mod partikolari fuq il-post tax-xogħol.
            
            
               Fis-7 ta’ Awwissu 2020, ir-Rumanija talbet assistenza finanzjarja mill-Unjoni skont ir-Regolament SURE. F’konformità mal-Artikolu 6(2) tar-Regolament SURE, il-Kummissjoni kkonsultat lill-awtoritajiet Rumeni biex tivverifika ż-żieda għal għarrieda u qawwija fin-nefqa pubblika effettiva u dik ppjanata mġarrba fir-rispons għall-pandemija tal-COVID-19 u direttament relatata mal-iskemi ta’ xogħol b’ħinijiet iqsar tar-Rumanija u miżuri simili, kif ukoll miżuri relatati mas-saħħa. B’mod partikolari, dan jikkonċerna:
            
            
               (1)benefiċċju għall-impjegati ta’ dawk l-impjegaturi li jnaqqsu jew jinterrompu temporanjament l-attività tagħhom minħabba l-effetti tat-tifqigħa tal-COVID-19. Il-benefiċċju huwa limitat għal 75 % tas-salarju bażiku tagħhom (iżda mhux aktar minn 75 % tas-salarju gross medju fl-ekonomija) għal kemm idum l-istat ta’ emerġenza.
            
            
               (2)benefiċċju għal persuni li l-kuntratt tal-impjieg tagħhom ġie sospiż għal mill-inqas 15-il jum matul l-istat ta’ emerġenza jew ta’ allert, sakemm ir-relazzjoni ta’ impjieg tagħhom tinżamm sal-31 ta’ Diċembru 2020. Il-benefiċċju jammonta għal 41,5 % tas-salarju bażiku gross tagħhom (iżda mhux aktar minn 41,5 % tas-salarju gross medju fl-ekonomija). 
            
            
               (3)skema ta’ xogħol b’ħinijiet iqsar, li skontha fil-każ tat-tnaqqis temporanju fl-attività kkawżata mill-istat ta’ emerġenza jew twissija, l-impjegatur ikollu l-possibbiltà li jnaqqas is-sigħat tax-xogħol tal-impjegati b’sa 50 %. Matul il-perjodu ta’ żmien ta’ xogħol, l-impjegati milquta jibbenefikaw minn indennizz ta’ 75 % tad-differenza bejn is-salarju gross għall-ħin tax-xogħol normali u s-salarju effettiv tagħhom.
            
            
               (4)żewġ miżuri għal dawk li jaħdmu għal rashom u għall-professjonijiet liberali: għal dawk li waqfu jaħdmu kompletament minħabba l-effetti tat-tifqigħa tal-COVID-19, l-istat jipprovdi benefiċċju ta’ 75 % tas-salarju gross medju tagħhom. Għal dawk li jnaqqsu s-sigħat tax-xogħol tagħhom, l-Istat jipprovdi benefiċċju sa 41,5 % tas-salarju gross medju tagħhom.
            
            
               (5)miżura li tipprovdi benefiċċju ta’ sostenn ta’ 35 % tar-remunerazzjoni dovuta għal kull jum tax-xogħol, għal perjodu massimu ta’ tliet (3) xhur, għal dawk li jaħdmu bil-ġurnata li jieqfu mix-xogħol konsegwenza tas-sospensjoni tal-attivitajiet kummerċjali minħabba l-effetti tat-tifqigħa tal-COVID-19.
            
            
               (6)bonus għax-xogħol supplementari lill-persunal tal-istrutturi speċjalizzati tal-Istitut Nazzjonali tas-Saħħa Pubblika u tad-direttorati tas-saħħa pubblika tal-kontej u/jew tad-direttorat tas-saħħa pubblika ta’ Bucharest li jaġixxi biex jikkoordina u jimplimenta l-miżuri ta’ prevenzjoni u limitazzjoni ta’ avvenimenti li l-WHO ddikjarathom emerġenza tas-saħħa pubblika globali minħabba l-infezzjonijiet tal-COVID-19. Il-miżura tipprovdi benefiċċju ekwivalenti għal 75 % tas-salarju bażiku, għas-sigħat maħduma matul is-sigħat normali tax-xogħol, u għal 100 % tas-salarju bażiku, għas-sigħat maħduma fi tmiem il-ġimgħa, fil-ġranet festivi u fi ġranet oħra mhux magħduda bħala jiem ta’ xogħol. 
            
            
               (7)bonus għall-kura tat-tfal lill-impjegati tas-sistema nazzjonali tad-difiża, tal-istabbilimenti ta’ detenzjoni, tal-unitajiet tas-saħħa pubblika u ta’ kategoriji oħra stabbiliti permezz ta’ ordnijiet ministerjali. Il-benefiċċju huwa bil-kundizzjoni li l-ġenitur l-ieħor li ma jibbenefikax minn drittijiet alternattivi li jagħtu jiem ta’ liv lill-ġenituri għas-superviżjoni ta’ tfal fil-każ ta’ għeluq temporanju tal-unitajiet edukattivi. 
            
            
               (8)bonus għal kundizzjonijiet ta’ periklu partikolari sa 30 % tas-salarju tagħhom għall-persunal mediku li jipparteċipa fl-azzjonijiet mediċi kontra l-COVID-19.
            
            
               Ir-Rumanija pprovdiet l-informazzjoni rilevanti lill-Kummissjoni. 
            
            
               Wara li qieset l-evidenza disponibbli, il-Kummissjoni qed tipproponi lill-Kunsill biex jadotta Deċiżjoni ta’ Implimentazzjoni sabiex tingħata assistenza finanzjarja lir-Rumanija skont ir-Regolament SURE b’appoġġ għall-miżuri ta’ hawn fuq.
            
            
               •Konsistenza mad-dispożizzjonijiet eżistenti fil-qasam ta’ politika
            
            
               Din il-proposta hija kompletament konsistenti mar-Regolament tal-Kunsill 2020/672, skont liema qed issir il-proposta.
            
            
               Din il-proposta ġejja apparti strument ieħor tal-liġi tal-Unjoni li jipprovdi appoġġ lill-Istati Membri f’każ ta’ emerġenza, jiġifieri r-Regolament tal-Kunsill (KE) Nru 2012/2002 tal-11 ta’ Novembru 2002 li jistabbilixxi l-Fond ta’ Solidarjetà tal-Unjoni Ewropea (FSUE) (“ir-Regolament (KE) Nru 2012/2002”). Ir-Regolament (UE) 2020/461 tal-Parlament Ewropew u tal-Kunsill, li jemenda dak l-istrument biex jestendi l-kamp ta’ applikazzjoni tiegħu biex ikopri emerġenzi kbar ta’ saħħa pubblika u jiddefinixxi operazzjonijiet speċifiċi eliġibbli għall-finanzjament, ġie adottat fit-30 ta’ Marzu. 
            
            
               •Konsistenza ma’ politiki oħra tal-Unjoni
            
         
         
            
               Il-proposta hija parti minn firxa ta’ miżuri żviluppati b’reazzjoni għall-pandemija attwali tal-COVID-19 bħall-“Inizjattiva ta’ Investiment fir-Rispons għall-Coronavirus”, u tikkomplementa strumenti oħra li jappoġġaw l-impjiegi bħall-Fond Soċjali Ewropew u l-Fond Ewropew għall-Investimenti Strateġiċi/InvestEU. Bl-użu ta’ teħid u għoti b’self f’dan il-każ partikolari tat-tifqigħa tal-COVID-19 għall-appoġġ tal-Istati Membri, dan il-proposta taġixxi bħala t-tieni linja ta’ difiża biex jiġu ffinanzjati skemi ta’ xogħol b’ħinijiet iqsar u miżuri simili, biex jiġu protetti l-impjiegi, u b’hekk l-impjegati u dawk li jaħdmu għal rashom, kontra r-riskju tal-qgħad. 
            
            
               2BAŻI ĠURIDIKA, SUSSIDJARJETÀ U PROPORZJONALITÀ
            
            
               •Bażi ġuridika
            
            
               Il-bażi ġuridika għal dan l-istrument hija r-Regolament tal-Kunsill 2020/672.  
            
            
               •Sussidjarjetà (għall-kompetenza mhux esklużiva) 
            
            
               Il-proposta ssegwi t-talba li jagħmel Stat Membru u turi s-solidarjetà Ewropea billi tipprovdi assistenza finanzjarja tal-Unjoni fil-forma ta’ self temporanju lil Stat Membru milqut mit-tifqigħa tal-COVID-19. Bħala t-tieni linja ta’ difiża, tali assistenza finanzjarja tappoġġa ż-żieda fin-nefqa pubblika tal-gvernijiet fuq bażi temporanja fir-rigward tal-iskemi ta’ xogħol b’ħinijiet iqsar u miżuri simili biex tgħinhom jipproteġu l-impjiegi u b’hekk lill-impjegati u lil dawk li jaħdmu għal rashom kontra r-riskju ta’ qgħad u t-telf ta’ introjtu.
            
            
               Tali appoġġ se jgħin lill-popolazzjoni milquta u jgħin biex itaffi l-impatt soċjali u ekonomiku dirett ikkawżat mill-kriżi attwali tal-COVID-19. 
            
            
               •Proporzjonalità
            
            
               Il-proposta tosserva l-prinċipju tal-proporzjonalità. Ma tmurx lil hinn minn dak li hu meħtieġ biex jinkisbu l-għanijiet tal-istrument. 
            
            
               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
            
               •Konsultazzjonijiet mal-partijiet ikkonċernati
            
            
               Minħabba l-urġenza biex titħejja l-proposta u biex tkun tista’ tiġi adottata fil-ħin mill-Kunsill, ma setgħetx titwettaq konsultazzjoni mal-partijiet ikkonċernati.
            
            
               •Valutazzjoni tal-impatt
            
            
               Minħabba n-natura urġenti tal-proposta, ma saret l-ebda valutazzjoni tal-impatt.
            
            
               4.IMPLIKAZZJONIJIET BAĠITARJI
            
            
               Jenħtieġ li l-Kummissjoni tkun tista’ tieħu self fis-swieq finanzjarji bil-għan li tagħtih b’self lill-Istat Membru li jitlob assistenza finanzjarja taħt l-istrument SURE. 
            
            
               Minbarra l-provvediment tal-garanziji tal-Istati Membri, jiddaħħlu salvagwardji oħra fil-qafas sabiex tiġi żgurata s-solidità finanzjarja tal-iskema:
            
            
               ·Approċċ rigoruż u konservattiv għal ġestjoni finanzjarja;
            
            
               ·Kostruzzjoni tal-portafoll ta’ self li jillimita r-riskju ta’ konċentrazzjoni, skopertura annwali u espożizzjoni eċċessiva għal Stati Membri individwali, filwaqt li jiġu żgurati riżorsi suffiċjenti li jistgħu jingħataw lill-Istati Membri li huma l-aktar fil-bżonn; kif ukoll
            
            
               ·Possibbiltajiet ta’ riportament tad-dejn.
            
         
         
            
               2020/0211 (NLE)
            
            
               Proposta għal
            
            
               DEĊIŻJONI TA’ IMPLIMENTAZZJONI TAL-KUNSILL
            
            
               li tagħti appoġġ temporanju skont ir-Regolament tal-Kunsill (UE) 2020/672 lir-Rumanija biex jittaffew ir-riskji ta’ qgħad f’emerġenza wara t-tifqigħa tal-COVID-19
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, 
            
            
               Wara li kkunsidra r-Regolament tal-Kunsill (UE) 2020/672 tad-19 ta’ Mejju 2020 dwar l-istabbiliment ta’ Strument Ewropew għal appoġġ temporanju biex jittaffew ir-riskji ta’ qgħad f’emerġenza (SURE) wara t-tifqigħa tal-COVID-19
                  1
               , u b’mod partikolari l-Artikolu 6(1) tiegħu,
            
            
               Wara li kkunsidra l-proposta mill-Kummissjoni Ewropea,
            
            
               Billi:
            
            
               (1)Fis-7 ta’ Awwissu 2020, ir-Rumanija talbet assistenza finanzjarja mill-Unjoni bil-għan li tissupplimenta l-isforzi nazzjonali tagħha biex tindirizza l-impatt tat-tifqigħa tal-COVID-19 u l-konsegwenzi soċjoekonomiċi tagħha għall-ħaddiema. 
            
            
               (2)It-tifqigħa tal-COVID-19 u l-miżuri straordinarji implimentati mir-Rumanija biex titrażżan it-tifqigħa u l-impatt tagħha kemm soċjoekonomiku kif ukoll dak marbut mas-saħħa mistennija li jkollhom impatt qawwi fuq il-finanzi pubbliċi. Skont il-previżjoni tar-rebbiegħa 2020 tal-Kummissjoni, ir-Rumanija kienet mistennija li jkollha defiċit u dejn tal-amministrazzjoni pubblika ta’ 9,2 % u 46,2 % tal-prodott domestiku gross (PDG) rispettivament sa tmiem l-2020. Skont il-previżjoni interim tas-sajf 2020 tal-Kummissjoni, il-PDG tar-Rumanija huwa mbassar li jonqos b’6,0 % fl-2020. 
            
            
               (3)It-tifqigħa tal-COVID-19 waqqfet parti sostanzjali mill-forza tax-xogħol fir-Rumanija. Dan wassal għal żieda għal għarrieda u qawwija fin-nefqa pubblika tar-Rumanija fir-rigward ta’ skemi ta’ xogħol b’ħinijiet iqsar u miżuri simili, kif ukoll miżuri relatati mas-saħħa, kif stabbilit fil-premessi minn 4 sa 11. 
            
            
               (4)“L-Ordinanza ta’ Emerġenza tal-Gvern 30/2020
                  2
               ”, kif imsejħa fit-talba tar-Rumanija tas-7 ta’ Awwissu 2020, tipprovdi benefiċċju lill-impjegati ta’ dawk l-impjegaturi li jnaqqsu jew li temporanjament jinterrompu l-attività tagħhom minħabba l-effetti tat-tifqigħa tal-COVID-19. Il-benefiċċju huwa limitat għal 75 % tas-salarju bażiku tagħhom (iżda mhux aktar minn 75 % tas-salarju gross medju fl-ekonomija) għal kemm idum l-istat ta’ emerġenza.
            
            
               (5)“L-Ordinanza ta’ Emerġenza tal-Gvern 92/2020”
                  3
               , kif imsejħa fit-talba tar-Rumanija tas-7 ta’ Awwissu 2020, introduċiet benefiċċju għal dawk li l-kuntratt ta’ impjieg tagħhom ġie sospiż għal mill-inqas 15-il jum matul l-istat ta’ emerġenza jew ta’ twissija, sakemm ir-relazzjoni ta’ impjieg tagħhom tinżamm sal-31 ta’ Diċembru 2020. Il-benefiċċju jammonta għal 41,5 % tas-salarju bażiku gross tagħhom (iżda mhux aktar minn 41,5 % tas-salarju gross medju fl-ekonomija). 
            
            
               (6)“L-Ordinanza ta’ Emerġenza tal-Gvern 132/2020”
                  4
                introduċiet skema ta’ xogħol b’ħinijiet iqsar, li skontha, fil-każ ta’ tnaqqis temporanju tal-attività kkawżat minn stat ta’ emerġenza jew ta’ twissija, l-impjegatur għandu l-possibbiltà li jnaqqas is-sigħat tax-xogħol tal-impjegati b’sa 50 %. Matul il-perjodu ta’ tnaqqis fis-sigħat tax-xogħol, il-ħaddiema milquta jibbenefikaw minn kumpens ta’ 75 % tad-differenza bejn is-salarju gross għall-ħin tax-xogħol normali u s-salarju effettiv tagħhom.
            
            
               (7)Għal dawk li jaħdmu għal rashom u għall-professjonijiet liberi, ġew introdotti żewġ miżuri. Għal dawk li waqfu jaħdmu kompletament minħabba l-effetti tat-tifqigħa tal-COVID-19, l-istat jipprovdi benefiċċju ta’ 75 % tas-salarju gross medju tagħhom
                  5
               . Għal dawk li jnaqqsu s-sigħat tax-xogħol tagħhom, l-Istat jipprovdi benefiċċju sa 41,5 % tas-salarju gross medju tagħhom.
            
            
               (8)Għal dawk li jaħdmu bil-ġurnata li jieqfu mix-xogħol b'konsegwenza tas-sospensjoni tal-attivitajiet kummerċjali minħabba l-effetti tat-tifqigħa tal-COVID-19, l-awtoritajiet introduċew miżura li tipprovdi benefiċċju ta’ appoġġ ta’ 35 % tar-remunerazzjoni dovuta għal kull jum ta’ xogħol, għal perjodu massimu ta’ tliet (3) xhur.
            
            
               (9)“L-Ordinanza ta’ Emerġenza tal-Gvern 11/2020”
                  6
               , kif imsejħa fit-talba tar-Rumanija tas-7 ta’ Awwissu 2020, tipprovdi bonus għal xogħol supplimentari lill-persunal tal-istrutturi speċjalizzati tal-Istitut Nazzjonali tas-Saħħa Pubblika u tad-direttorati tas-saħħa pubblika tal-kontej u/jew tad-direttorat tas-saħħa pubblika ta’ Bucharest li jaġixxi biex jikkoordina u jimplimenta l-miżuri ta’ prevenzjoni u limitazzjoni ta’ avvenimenti li l-WHO ddikjarathom emerġenza tas-saħħa pubblika globali minħabba l-infezzjonijiet tal-COVID-19. Il-miżura tipprovdi benefiċċju ekwivalenti għal 75 % tas-salarju bażiku, għas-sigħat maħduma matul is-sigħat normali tax-xogħol, u għal 100 % tas-salarju bażiku, għas-sigħat maħduma fi tmiem il-ġimgħa, fil-ġranet festivi u fi ġranet oħra mhux magħduda bħala jiem ta’ xogħol. Din il-miżura tista’ titqies bħala miżura relatata mas-saħħa, kif imsejħa fir-Regolament (UE) 2020/672.
            
            
               (10)Lill-impjegati tas-sistema nazzjonali tad-difiża, tal-istabbilimenti ta’ detenzjoni, tal-unitajiet tas-saħħa pubblika u ta’ kategoriji oħra stabbiliti permezz ta’ ordnijiet ministerjali, l-awtoritajiet ipprovdewlhom bonus għall-kura tat-tfal. Il-benefiċċju huwa bil-kundizzjoni li l-ġenitur l-ieħor li ma jibbenefikax minn drittijiet alternattivi li jagħtu jiem ta’ liv lill-ġenituri għas-superviżjoni ta’ tfal fil-każ ta’ għeluq temporanju tal-unitajiet edukattivi. Din il-miżura tista’ titqies bħala miżura simili għal skemi ta’ xogħol għal żmien qasir, kif imsemmi fir-Regolament (UE) 2020/672, peress li tipprovdi appoġġ għall-introjtu lill-impjegati, li se tgħin biex jiġu koperti l-ispejjeż tal-kura tat-tfal waqt li l-iskejjel jinsabu magħluqa u għalhekk tgħin lill-ġenituri biex ikomplu jaħdmu, u b’hekk tipprevjeni li r-relazzjoni tax-xogħol titqiegħed f’riskju. 
            
            
               (11)Fl-aħħar nett, il-“Liġi Nru 56/2020”
                  7
               , kif imsejħa fit-talba tar-Rumanija tas-7 ta’ Awwissu 2020, tintroduċi bonus għal kundizzjonijiet partikolarment perikolużi sa 30 % tas-salarju tal-persunal mediku li jipparteċipa fl-azzjonijiet mediċi kontra l-COVID-19.
            
         
         
            
               (12)Ir-Rumanija tissodisfa l-kundizzjonijiet biex tintalab assistenza finanzjarja stabbiliti fl-Artikolu 3 tar-Regolament (UE) 2020/672. Ir-Rumanija pprovdiet lill-Kummissjoni b’evidenza xierqa li n-nefqa pubblika attwali u ppjanata żdiedet b’EUR 4 370 779 006 mill-1 ta’ Frar 2020 minħabba ż-żieda fl-ammonti direttament relatati mal-benefiċċji tal-qgħad għall-impjegati u għal kategoriji oħra għajr l-impjegati, benefiċċju għal impjegati li jirritornaw għax-xogħol u kategoriji oħra għajr l-impjegati, skema imminenti ta’ xogħol għal żmien qasir, benefiċċju ta’ appoġġ għal dawk li jaħdmu bil-ġurnata u bonus għall-kura tat-tfal lil persunal speċifiku. Dan jikkostitwixxi żieda għal għarrieda u qawwija minħabba li hija marbuta ma’ miżuri ġodda, li jkopru proporzjon sinifikanti ta’ impriżi u tal-forza tax-xogħol fir-Rumanija. Ir-Rumanija biħsiebha tiffinanzja EUR 271 534 419 tal-ammont miżjud tan-nefqa permezz tal-fondi tal-Unjoni. 
            
            
               (13)Il-Kummissjoni kkonsultat lir-Rumanija u vverifikat iż-żieda għal għarrieda u qawwija fin-nefqa pubblika attwali u ppjanata direttament relatata mal-iskemi tax-xogħol b’ħinijiet iqsar u miżuri simili, kif ukoll ir-rikors għal miżuri rilevanti relatati mas-saħħa marbuta mat-tifqigħa tal-COVID-19 imsemmija fit-talba tas-7 ta’ Awwissu 2020, b’konformità mal-Artikolu 6 tar-Regolament (UE) 2020/672.
            
            
               (14)Għalhekk jenħtieġ li tingħata assistenza finanzjarja bil-għan li tgħin lir-Rumanija tindirizza l-effetti soċjoekonomiċi tat-tfixkil ekonomiku gravi kkawżat mit-tifqigħa tal-COVID-19.
            
            
               (15)Din id-deċiżjoni jenħtieġ li tkun mingħajr preġudizzju għall-eżitu ta’ kwalunkwe proċedura relatata ma’ distorsjonijiet tal-operat tas-suq intern li tista' titwettaq, b’mod partikolari skont l-Artikoli 107 u 108 tat-TFUE. Hija ma tneħħix il-ħtieġa li l-Istati Membri jinnotifikaw każijiet ta’ għajnuna potenzjali mill-Istat lill-Kummissjoni skont l-Artikolu 108 TFUE.
            
            
               (16)Jenħtieġ li r-Rumanija tinforma lill-Kummissjoni fuq bażi regolari dwar l-implimentazzjoni tan-nefqa pubblika ppjanata, sabiex il-Kummissjoni tkun tista’ tivvaluta l-punt sa fejn ir-Rumanija implimentat dik in-nefqa.
            
            
               (17)Meta ttieħdet id-deċiżjoni li tingħata assistenza finanzjarja tqisu l-ħtiġijiet eżistenti u dawk mistennija tar-Rumanija, kif ukoll it-talbiet għal assistenza finanzjarja skont ir-Regolament (UE) 2020/672 diġà ppreżentati jew ippjanati li jiġu ppreżentati minn Stati Membri oħra, filwaqt li ġew applikati l-prinċipji ta’ trattament ugwali, solidarjetà, proporzjonalità u trasparenza,
            
            
               ADOTTA DIN ID-DEĊIŻJONI: 
            
            
               Artikolu 1
            
            
               Ir-Rumanija tissodisfa l-kundizzjonijiet stabbiliti fl-Artikolu 3 tar-Regolament (UE) 2020/672.  
            
            
               Artikolu 2
            
            
               1.L-Unjoni għandha tagħmel disponibbli self lir-Rumanija li jammonta għal massimu ta’ EUR 4 099 244 587. Is-self għandu jkollu maturità medja massima ta’ 15-il sena.
            
            
               2.Il-perjodu ta’ disponibbiltà għall-għajnuna finanzjarja mogħtija b’din id-Deċiżjoni għandu jkun ta’ 18-il xahar li jibdew mill-ewwel jum wara d-dħul fis-seħħ ta’ din id-Deċiżjoni. 
            
            
               3.L-assistenza finanzjarja tal-Unjoni għandha ssir disponibbli mill-Kummissjoni lir-Rumanija f’massimu ta’ tmien pagamenti. L-iżborż ta’ kull pagament parzjali jista’ jsir f’segment wieħed jew aktar. Il-maturitajiet tas-segmenti taħt l-ewwel pagament parzjali jistgħu jkunu itwal mill-maturità medja massima msemmija fil-paragrafu 1. F’każijiet bħal dawn, il-maturitajiet ta’ segmenti ulterjuri għandhom ikunu stabbiliti b’tali mod li l-maturità medja massima msemmija fil-paragrafu 1 tintlaħaq ladarba jsir l-iżborż tal-pagamenti kollha. 
            
            
               4.L-ewwel pagament parzjali għandu jiġi rilaxxat soġġett għad-dħul fis-seħħ tal-ftehim tas-self previst fl-Artikolu 8(2) tar-Regolament (UE) 2020/672. 
            
            
               5.Ir-Rumanija għandha tħallas l-ispiża tal-finanzjament tal-Unjoni msemmija fl-Artikolu 4 tar-Regolament (UE) 2020/672 għal kull pagament parzjali flimkien ma’ kull tariffa, kost u spiża tal-Unjoni li jirriżultaw minn kull finanzjament. 
            
            
               6.Il-Kummissjoni għandha tiddeċiedi dwar id-daqs u r-rilaxx tal-pagamenti parzjali, kif ukoll dwar id-daqs tas-segmenti. 
            
            
               Artikolu 3 
            
            
               1. Ir-Rumanija tista’ tiffinanzja l-miżuri li ġejjin: 
            
            
               (1)il-benefiċċju tal-qgħad tekniku għal impjegati ta’ impjegaturi li jnaqqsu jew jinterrompu temporanjament l-attività tagħhom, kif previst mill-Ordinanza ta’ Emerġenza tal-Gvern 30/2020, l-Artikolu 11;
            
            
               (2)il-benefiċċju applikat għall-impjegati ta’ dawk l-impjegaturi li jnaqqsu jew jinterrompu temporanjament l-attività tagħhom kif previst mill-Ordinanza ta’ Emerġenza tal-Gvern 92/2020, l-Artikolu 1; 
            
         
         
            
               (3)l-iskema ta’ xogħol b’ħinijiet iqsar, kif previst mill-Ordinanza ta’ Emerġenza tal-Gvern 132/2020, l-Artikolu 1;
            
            
               (4)il-benefiċċju simili għal dak imsemmi fil-punt (a) għal kategoriji oħra għajr l-impjegati, inklużi dawk li jaħdmu għal rashom u l-professjonijiet liberi, kif previst mill-Ordinanza ta’ Emerġenza tal-Gvern 30/2020, l-Artikolu 15;
            
            
               (5)il-benefiċċju pprovdut mil-Liġi Nru 6/2020 dwar il-baġit tal-Assigurazzjoni Soċjali tal-Istat għall-2020 għal kategoriji oħra għajr l-impjegati (inklużi dawk li jaħdmu għal rashom u l-professjonijiet liberi) kif previst mill-Ordinanza ta’ Emerġenza tal-Gvern 132/2020, l-Artikolu 3;
            
            
               (6)il-benefiċċju ta’ sostenn għal dawk li jaħdmu bil-ġurnata kif previst mill-Ordinanza ta’ Emerġenza tal-Gvern 132/2020, l-Artikolu 4;
            
            
               (7)il-bonus fir-rigward ta’ xogħol supplimentari għall-persunal tal-istrutturi speċjalizzati tal-Istitut Nazzjonali tas-Saħħa Pubblika u tad-direttorati tas-saħħa pubblika tal-kontej u/jew tad-direttorat tas-saħħa pubblika ta’ Bucharest, kif previst bl-Ordinanza ta’ Emerġenza tal-Gvern 11/2020, l-Artikolu 8(6);
            
            
               (8)il-bonus għall-kura tat-tfal mogħti lill-impjegati tas-sistema nazzjonali tad-difiża, tal-istabbilimenti ta’ detenzjoni, tal-unitajiet tas-saħħa pubblika u ta’ kategoriji oħra stabbiliti permezz ta’ ordnijiet ministerjali, kif previst mill-Ordinanza ta’ Emerġenza tal-Gvern 30/2020, l-Artikolu 1(6);
            
            
               (9)il-bonus fir-rigward ta’ kundizzjonijiet partikolarment perikolużi mogħti b’rikonoxximent tal-merti tal-persunal mediku, kif previst mil-Liġi Nru 56/2020, l-Artikolu 7.
            
            
               Artikolu 4
            
            
               Ir-Rumanija għandha tinforma lill-Kummissjoni sa [DATA: sitt (6) xhur wara d-data ta’ pubblikazzjoni ta’ din id-Deċiżjoni], u kull sitt (6) xhur wara l-implimentazzjoni tan-nefqa pubblika ppjanata sa dak iż-żmien li n-nefqa pubblika ppjanata tkun ġiet implimentata kollha kemm hi
            
            
               Artikolu 5
            
            
               Din id-Deċiżjoni hija indirizzata lir-Rumanija.
            
            
               Artikolu 6
            
            
               Din id-Deċiżjoni għandha tiġi ppubblikata f’Il-Ġurnal Uffiċjali tal-Unjoni Ewropea. 
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        ĠU L 159, 20.5.2020, p.1.
               
               
                  
                     (2)
                  
                        Ippubblikata fil-Monitor Uffiċjali 231 tal-21 ta’ Marzu 2020.
               
               
                  
                     (3)
                  
                        Ippubblikata fil-Monitor Uffiċjali 459 tad-29 ta’ Mejju 2020.
               
               
                  
                     (4)
                  
                        Ippubblikata fil-Monitor Uffiċjali 720 tal-10 ta’ Awwissu 2020
               
               
                  
                     (5)
                  
                        Kif previst mil-Liġi Nru 6/2020 dwar il-baġit tal-Assigurazzjoni Soċjali tal-Istat għall-2020.
               
               
                  
                     (6)
                  
                        Ippubblikata fil-Monitor Uffiċjali 102 tal-11 ta’ Frar 2020.
               
               
                  
                     (7)
                  
                        Ippubblikata fil-Monitor Uffiċjali 402 tal-15 ta’ Mejju 2020.